Kahe venna ellu ilmub ootamatult isa, keda teismelised poisid tunnevad vaid kümne aasta vanuselt fotolt. Poistele oodatud, kuid siiski võõra inimese ilmumine pöörab nende elu pea peale, pealegi viib mees poisid väikelinna vaikusest mahajäetud saarele. Inimlikule sügavusele sekundeerib Siberi loodus,  stiilsele lavastusele ja loomulikele karakteritele kadestusväärne kaameratöö.    "Tagasitulek" on kõikjal maailmas vaatajaid lummanud linateos, mis on rezhissöör Andrei Zvjagintsevi nime filmiringkondades üleöö tuntuks teinud. 2003.aasta Veneetsia filmifestivalilt korjas teos koguni viis auhinda, kaasa arvatud Kuldlõvi ja Luigi De Laurentiisi nimeline auhind. Samuti on film võitnud erinevaid auhindu Thessaloniki, Palm Springsi, Ljubljana, Locarno ja Pimedate Ööde filmifestivalilt. Viimati  kandideeris "Tagasitulek" parima võõrkeelse filmi Kuldgloobusele ning Euroopa Filmiauhindade jagamistseremoonial omistati Zvjagintsevile Aasta Avastuse Auhind. Filmis kehastavad keskseid rolle Vladimir Garin, Ivan Dobronravov, Konstantin Lavronenko, Natalia Vdovina. Stsenaariumi autoriteks on Vladimir Moiseenko ja Aleksander Novototski.